**ΚΑΝΟΝΙΣΜΟΣ ΛΕΙΤΟΥΡΓΙΑΣ ΥΠΑΙΘΡΙΑΣ ΑΓΟΡΑΣ**

**«ΘΡΗΣΚΕΥΤΙΚΟ ΠΑΝΗΓΥΡΙ ΜΕΤΑΜΟΡΦΩΣΗΣ ΤΟΥ ΣΩΤΗΡΟΣ ΣΤΗΝ ΚΟΙΝΟΤΗΤΑ ΑΔΡΙΑΝΗΣ ΤΟΥ ΔΗΜΟΥ ΠΑΡΑΝΕΣΤΙΟΥ»**

**Άρθρο 1ο**

**Αντικείμενο Κανονισμού**

Ο παρών Κανονισμός ρυθμίζει τις προϋποθέσεις οργάνωσης, λειτουργίας, αισθητικής, υγιεινής και τάξης στο χώρο της υπαίθριας αγοράς που θα λειτουργεί στο πλαίσιο της θρησκευτικής εορτής Μεταμόρφωσης του Σωτήρος στην Κοινότητα της Αδριανής του Δήμου Παρανεστίου, καθώς και τη διαδικασία για τη χορήγηση αδειών συμμετοχής σε αυτή.

**Άρθρο 2ο**

**Νομοθετικό πλαίσιο**

Ο παρών Κανονισμός εκδίδεται λαμβάνοντας υπόψη:

1. Τις διατάξεις του Ν.3463/2006 (ΦΕΚ – 114 Α/8-6-2006) «Κύρωση του Κώδικα Δήμων και Κοινοτήτων»
2. Τις διατάξεις του Ν.3852/2010 (ΦΕΚ 87 Α/7-6-2010) «Νέα Αρχιτεκτονική της Αυτοδιοίκησης και της Αποκεντρωμένης Διοίκησης - Πρόγραμμα Καλλικράτης.»
3. Τις διατάξεις του Ν. 4849/2021 (ΦΕΚ 207/Α’/5.11.2021) «Αναμόρφωση και εκσυγχρονισμός του ρυθμιστικού πλαισίου οργάνωσης και λειτουργίας του υπαίθριου εμπορίου, ρυθμίσεις για την άσκηση ψυχαγωγικών δραστηριοτήτων και την απλούστευση πλαισίου δραστηριοτήτων στην εκπαίδευση, βελτιώσεις στην επιμελητηριακή νομοθεσία, άλλες διατάξεις του Υπουργείου Ανάπτυξης και Επενδύσεων και λοιπές επείγουσες διατάξεις.»
4. Τις διατάξεις της υπ’αριθμ 9181/22 Υ.Α. (ΦΕΚ 433 Β/7-2-2022) «Συνδυασμοί προϊόντων που πωλούνται στο υπαίθριο εμπόριο, αλλαγές και προσθήκες προϊόντων, στοιχεία που αναγράφονται στην πινακίδα που αναρτάται στο σημείο πώλησης και αντιστοίχιση ειδών παλαιότερων ρυθμίσεων που πωλούνται από επαγγελματίες πωλητές.»
5. Τις διατάξεις της υπ’αριθμ.16469/15.02.2022 Κ.Υ.Α. (ΦΕΚ 879/B’/25.02.2022) «(1) Ειδικότεροι όροι λειτουργίας των βραχυχρόνιων αγορών και είδη προϊόντων και υπηρεσιών που διατίθενται ή παρέχονται σε αυτές.»
6. Τις διατάξεις της υπ’αριθμ 18982/22.02.2022 K.Y.A. (ΦΕΚ 925/B’/01.03.2022) «Είδη πώλησης για τους παραγωγούς και τους επαγγελματίες πωλητές υπαίθριου εμπορίου.»
7. Τις διατάξεις της υπ’αριθμ 21049/25.02.2022 K.Y.A. (ΦΕΚ 981/B’/03.03.2022) «Όροι και προϋποθέσεις έκδοσης και στοιχεία της βεβαίωσης δραστηριοποίησης ετήσιας διάρκειας για τη συμμετοχή πωλητών σε βραχυχρόνιες αγορές.»
8. Κάθε άλλη διάταξη που αναφέρεται στον παρόντα κανονισμό.
9. Την [Γνώμη του Συμβουλίου της Κοινότητας](https://dimosnet.gr/wp-content/uploads/2019/10/1%CE%B1.-gnomi-simbouliou-koinotitas-gia-emporopanigiri.doc) Αδριανής
10. Την γνώμη του Α.Τ. Δοξάτου για την κυκλοφοριακή επίπτωση από τη λειτουργία της αγοράς.

**Άρθρο 3ο**

**Διάρκεια**

Η ετήσια υπαίθρια αγορά που θα λειτουργεί στο πλαίσιο της θρησκευτικής εορτής Μεταμόρφωσης του Σωτήρος στην Κοινότητα της Αδριανής θα έχει διάρκεια δύο (2) ημέρες στις 5 και 6 Αυγούστου έκαστου έτους.

**Άρθρο 4ο**

**Πλαίσιο λειτουργίας και χωροταξικά χαρακτηριστικά εμποροπανήγυρης**

1. Η χωροθέτηση των πάγκων θα είναι από την διασταύρωση του Δημοτικού Σχολείου Αδριανής στην πλατεία και μέχρι την διασταύρωση με το κατάστημα οικοδομικών υλικών του Τάζογλου, σύμφωνα με το συνημμένο διάγραμμα.
2. Το σύνολο των διατιθέμενων θέσεων είναι είκοσι (20).
3. Από τις είκοσι θέσεις δέκα (10) θέσεις θα έχουν έκταση μήκους 3,00μ. επί πλάτους 2,00μ., οκτώ (8) θέσεις θα έχουν έκταση μήκους 6,00μ. επί πλάτους 2,00μ. και δύο (2) θέσεις θα έχουν έκταση μήκους 9,00μ. επί πλάτους 2,00μ.
4. Οι άδειες θα έχουν ισχύ δύο (2) ημέρες, με ωράριο λειτουργίας από τις 8:00 πμ έως και τις 24:00, ενώ η εγκατάσταση και η απομάκρυνση των πάγκων και των εμπορευμάτων μπορεί να πραγματοποιείται από το απόγευμα της προηγούμενης μέχρι και το πρωί της επομένης αντίστοιχα.
5. Από τη λειτουργία της αγοράς στο συγκεκριμένο χώρο δεν παρεμποδίζεται η πρόσβαση και η λειτουργία σε σχολεία, σταθμούς λεωφορείων, μουσεία, μνημεία, εκκλησίες, εισόδους κατοικιών και καταστημάτων, ούτε δυσχεραίνεται ο εφοδιασμός κάθε είδους καταστημάτων και επιχειρήσεων. Σε κάθε περίπτωση, εξασφαλίζεται η εύκολη πρόσβαση στο καταναλωτικό κοινό.
6. Απαγορεύεται η αυθαίρετη αλλαγή θέσης από τους εκθέτες-πωλητές, η αυθαίρετη αυξομείωση των μέτρων πρόσοψης των πάγκων, η αυξομείωση των διαστάσεων της έκτασης των οριοθετημένων θέσεων και η δραστηριότητα στους χώρους της αγοράς εν ελλείψει της σχετικής άδειας.
7. Οι πωλητές-εκθέτες υποχρεούνται να καταλαμβάνουν αποκλειστικά και μόνο τη θέση που τους παραχωρήθηκε από την αρμόδια αρχή και να μην εμποδίζουν τη λειτουργία εν γένει της αγοράς καθώς και την ελεύθερη διέλευση των πεζών. Η παρουσία των κατόχων των αδειών είναι υποχρεωτική.

**Άρθρο 5ο**

**Πωλούμενα είδη**

Η διάθεση ειδών και η παροχή υπηρεσιών στις βραχυχρόνιες αγορές των άρθρων 33 έως 42 του ν. 4849/2021 (Α' 207) διέπεται υποχρεωτικά, κατά περίπτωση, από τους εξής όρους:

1. Τα πωλούμενα τρόφιμα πρέπει να πληρούν τους όρους ποιότητας, υγιεινής και ασφάλειας της υπ’αριθμ 18982/22.02.2022 K.Y.A. (ΦΕΚ 925/B’/01.03.2022) *«Είδη πώλησης για τους παραγωγούς και τους επαγγελματίες πωλητές υπαίθριου εμπορίου. »*
2. Τα πωλούμενα βιομηχανικά είδη πρέπει να τηρούν τις προδιαγραφές ασφαλείας και η διάθεσή τους να γίνεται, σύμφωνα με όσα προβλέπονται από την υπ' αρ. 91354/30-07-2017 απόφαση του Υπουργού Ανάπτυξης και Επενδύσεων «Κωδικοποίηση Κανόνων Διακίνησης και Εμπορίας Προϊόντων και Παροχής Υπηρεσιών (Κανόνες ΔΙ.Ε.Π.Π.Υ.)» (Β' 2983).
3. Οι παρεχόμενες υπηρεσίες πληρούν τους όρους ποιότητας, υγιεινής και ασφάλειας της εκάστοτε ισχύουσας, για κάθε είδος υπηρεσίας, ειδικής νομοθεσίας.
4. Στις βραχυχρόνιες αγορές των άρθρων 33 έως 42 του ν. 4849/2021, μπορεί να πωλείται κάθε προϊόν από όσα ορίζονται στην υπ’ αριθμ 18982/22.02.2022 K.Y.A. (ΦΕΚ 925/B’/01.03.2022), εφόσον περιλαμβάνεται στον κανονισμό λειτουργίας της οικείας βραχυχρόνιας αγοράς. Επίσης, μπορούν να πωλούνται πρόχειρα γεύματα από καντίνες και φορητές εγκαταστάσεις έψησης, τηρουμένων των κανόνων της εκάστοτε υγειονομικής διάταξης του Υπουργείου Υγείας. (16469/15.02.2022 Κ.Υ.Α. (ΦΕΚ 879/B’/25.02.2022).
5. Δεν επιτρέπεται η πώληση ειδών που προκαλούν τη δημόσια αιδώ, προϊόντων που μπορούν να προκαλέσουν ατυχήματα καθώς και η έκθεση - πώληση ζώντων ζώων.
6. Σε καμία περίπτωση δεν πρέπει να συνιστούν παράνομη απομίμηση προϊόντων ή να διακινούνται κατά παράβαση των σχετικών με την προστασία των δικαιωμάτων πνευματικής ιδιοκτησίας διατάξεων της κοινοτικής τελωνειακής νομοθεσίας του Εθνικού Τελωνιακού Κώδικα Ν.2960/2001(Α’ 265) και του Ν.2969/2001(Α’ 281).

Στα επιτρεπόμενα πωλούμενα είδη της εν λόγω βραχυχρόνιας αγοράς ενδεικτικά περιλαμβάνονται:

* **Βιομηχανικά είδη**

Βιομηχανικά είδη πλην ηλεκτροδοτούμενων ηλεκτρικών ειδών και παιχνιδιών, όπως είδη ένδυσης νεωτερισμών, κοσμήματα που δεν φέρουν πολύτιμους λίθους ή χρυσά ή αργυρά μέρη (faux bijoux), λευκά είδη, ψιλικά, είδη υπόδησης, αθλητικά είδη, δερμάτινα είδη (τσάντες, ζώνες, πορτοφόλια), αυτόνομα ηλεκτρικά είδη που δεν έχουν δυνατότητα σύνδεσης στο δίκτυο ηλεκτρικού ρεύματος, εκκλησιαστικά είδη, είδη ατομικής καθαριότητας ή οικιακής φροντίδας, μέσα συσκευασίας, είδη υαλοπωλείου, πλαστικά με το μέτρο και άλλα είδη χαρτιού.

* **Άνθη, φυτά και είδη κηπουρικής**

Άνθη, καλλωπιστικά φυτά, αρωματικά και φαρμακευτικά φυτά και κηπευτικό χώμα το οποίο δεν έχει υποστεί βιομηχανική επεξεργασία, πολλαπλασιαστικό υλικό καλλιεργούμενων φυτικών ειδών, όπως φυτάρια κηπευτικών, δενδρύλλια οπωροφόρων και φυτά αμπέλου, γλάστρες, εργαλεία κηπουρικής και άλλα βιομηχανικά είδη κηπουρικής και ανθοκομίας, εργαλεία και βιομηχανικά είδη κηπουρικής και ανθοκομίας.

* **Είδη λαϊκής τέχνης – χειροποίητα παραδοσιακά αντικείμενα,**
* **Αγροτικά προϊόντα & Μεταποιημένα τρόφιμα**

Ελιές, καρύδια, κάστανα, όσπρια, ξηροί καρποί, αμπελόφυλλα, άνθη κολοκυθιού, καλαμπόκια, συσκευασμένο ελαιόλαδο, εμφιαλωμένος οίνος, προϊόντα οικοτεχνίας (όπως γαλακτοκομικά, μαρμελάδες, γλυκά του κουταλιού, παραδοσιακά ζυμαρικά, βότανα, αρτύματα), τυποποιημένο μέλι, ζαχαρώδη προϊόντα που διατηρούνται χωρίς ψύξη, είδη σφολιάτας και παρασκευάσματα ζύμης, είδη διατροφής αθλητών, κ.α.

* **Παροχή πρόχειρων έτοιμων γευμάτων και ειδών κυλικείου** από καντίνα ή φορητή εγκατάσταση έψησης χωρίς δυνατότητα ανάπτυξης τραπεζοκαθισμάτων.
* Eπίσης, επιτρέπεται η προσωρινή εγκατάσταση υπαίθριων ψυχαγωγικών δραστηριοτήτων λούνα-παρκ, όπως μικρές χειροκίνητες αιώρες (βαρκάκια), περιστρεφόμενο παιδικό (καρουζέλ), σκοπευτήριο κ.τ.λ., ανάλογα με την επάρκεια των καθορισμένων χώρων όπως αποτυπώνονται στο τοπογραφικό διάγραμμα, σύμφωνα με τις διατάξεις του Κεφ. ΙΘ’ του Ν.4442/2016 όπως τροποποιήθηκε από το άρθρο 3 του Ν.4796/21.

**Άρθρο 6ο**

**Πωλητές που δραστηριοποιούνται στις βραχυχρόνιες αγορές και διαδικασία απόδοσης θέσης**

1. Σύμφωνα με το άρθρο 37 του Ν.4849/2021 στις βραχυχρόνιες αγορές μπορούν να δραστηριοποιούνται ως πωλητές, φυσικά και νομικά πρόσωπα, κάτοχοι:

α) βεβαίωσης δραστηριοποίησης ετήσιας διάρκειας στις βραχυχρόνιες αγορές,

β) άδειας παραγωγού πωλητή και επαγγελματία πωλητή που δραστηριοποιούνται στις λαϊκές αγορές,

γ) άδειας δραστηριοποίησης στο στάσιμο ή στο πλανόδιο εμπόριο,

δ) άδειας χειροτέχνη - καλλιτέχνη

1. Κάθε πωλητής της προηγούμενης παραγράφου δεν μπορεί να κατέχει περισσότερες από μία (1) θέσεις σε κάθε βραχυχρόνια αγορά.
2. Για την απόδοση θέσεων πωλητών σε βραχυχρόνια αγορά εκδίδεται από τον Δήμο προκήρυξη σύμφωνα με το άρθρο 37 του Ν.4849/2021. Οι προς απόδοση θέσεις πωλητών στην εν λόγω αγορά είναι είκοσι (20) και αποδίδονται με την ακόλουθη ποσόστωση:

α) το εβδομήντα πέντε τοις εκατό (75%) των θέσεων ήτοι οι δεκαπέντε (15) προορίζονται για τους κατόχους βεβαίωσης δραστηριοποίησης ετήσιας διάρκειας στις βραχυχρόνιες αγορές,

β) το δέκα τοις εκατό (10%) των θέσεων ήτοι οι δύο (02) προορίζονται για τους κατόχους άδειας παραγωγού πωλητή και επαγγελματία πωλητή που δραστηριοποιούνται στις λαϊκές αγορές έως και τέσσερις (4) ημέρες την εβδομάδα,

γ) το δέκα τοις εκατό (10%) των θέσεων ήτοι οι δύο (02) προορίζονται για τους κατόχους άδειας δραστηριοποίησης στο στάσιμο ή στο πλανόδιο εμπόριο και

δ) το πέντε τοις εκατό (5%) των θέσεων ήτοι η μία (01) προορίζονται για τους κατόχους άδειας χειροτέχνη - καλλιτέχνη.

ε) Δύναται επίσης να λάβουν μέρος έως και δύο (02) αδειούχοι καντινών.

1. Για την απόδοση της θέσης οι υποψήφιοι πωλητές υποβάλλουν αυτοπροσώπως ή δια νομίμως εξουσιοδοτημένου εκπροσώπου στην αρμόδια υπηρεσία του Δήμου στην προθεσμία που ορίζει η προκήρυξη αίτηση - υπεύθυνη δήλωση, προσκομίζοντας τη βεβαίωση δραστηριοποίησης ή την άδεια που κατέχουν ανάλογα με την κατηγορία στην οποία ανήκουν και τα απαραίτητα δικαιολογητικά όπως ορίζονται στη σχετική προκήρυξη. Για τους ενδιαφερόμενους υπάρχει η δυνατότητα υποβολής της αίτησης - υπεύθυνης δήλωσης με τα ανωτέρω δικαιολογητικά και μέσω ηλεκτρονικού ταχυδρομείου (e-mail).
2. Σε περίπτωση που ο αριθμός των αιτήσεων υπερβαίνει τον αριθμό των διαθέσιμων θέσεων ανά κατηγορία, διενεργείται κλήρωση, από την αρμόδια Επιτροπή.
3. Επίσης, για τη θέση που καταλαμβάνει κάθε πωλητής διενεργείται κλήρωση, από την αρμόδια Επιτροπή. Επιτρέπεται η αμοιβαία αλλαγή θέσεων κατόπιν της διενέργειας της κλήρωσης μεταξύ δικαιούχων, αφού κατατεθεί σχετική αίτηση και από τους δύο ενδιαφερόμενους.
4. Μετά την υποβολή αιτήσεων και το πέρας της διαδικασίας εκδίδεται κατάλογος συμμετεχόντων για την κάθε εμποροπανήγυρη, ο οποίος αναρτάται στο οικείο δημοτικό κατάστημα, προκειμένου οι επιλεγέντες να καταβάλουν τα αναλογούντα τέλη υπέρ του δήμου και να εκδοθεί η απόφαση έγκρισης συμμετοχής. Η εν λόγω απόφαση αναρτάται στο Ο.Π.Σ.Π.Α., στην ιστοσελίδα και σε πίνακα ανακοινώσεων του φορέα λειτουργίας με μέριμνα του τελευταίου. Στην ανωτέρω απόφαση έγκρισης περιλαμβάνονται τουλάχιστον τα εξής:

α) το ονοματεπώνυμο του πωλητή,

β) η ιδιότητα υπό την οποία συμμετέχει στην αγορά, σύμφωνα με όσα ορίζονται στην παρ. 1,

γ) τα είδη που διαθέτει προς πώληση στη βραχυχρόνια αγορά.

1. Η ισχύς των εγκρίσεων αυτών είναι ίση με τη διάρκεια λειτουργίας των εμποροπανηγύρεων που αφορά η προκήρυξη.

**Σημείωση:** Σχετικά με τη περίπτωση των υπαίθριων ψυχαγωγικών δραστηριοτήτων η Τεχνική υπηρεσία του Δήμου θα πρέπει να προβεί σε επιτόπιο έλεγχο τήρησης των κανόνων ασφαλούς λειτουργίας των ψυχαγωγικών δραστηριοτήτων και αυτό προϋποθέτει την εγκατάστασή τους στο χώρο της εκάστοτε εμποροπανήγυρης.

**Άρθρο 7ο**

**Γενικά χαρακτηριστικά αδειών συμμετοχής**

Οι άδειες συμμετοχής:

1. Χορηγούνται στους δικαιούχους για συγκεκριμένο χώρο, θέση και διάθεση προϊόντων.
2. Είναι προσωποπαγής και δεν επιτρέπεται η μεταβίβαση, η εισφορά, η εκμίσθωση και η παραχώρηση κατά χρήση καθώς και η άσκηση των δικαιωμάτων που απορρέουν από αυτές από οποιονδήποτε τρίτο, εκτός από τον/την σύζυγο και τα τέκνα των κατόχων τους με προσωρινή τους αναπλήρωση το μέγιστο 4 συνεχόμενες ώρες ανά ημέρα.
3. Χορηγούνται σε φυσικά πρόσωπα ή νομικά πρόσωπα, υπό την προϋπόθεση ότι αυτά διαθέτουν τα νόμιμα παραστατικά, πληρούν όλες τις προϋποθέσεις της κείμενης φορολογικής νομοθεσίας για την άσκηση της συγκεκριμένης δραστηριότητας και τηρούν τους επιμέρους όρους του παρόντος κανονισμού.
4. Παραδίδονται αποκλειστικά στο δικαιούχο ή νόμιμο εκπρόσωπο με την επίδειξη αποδεικτικού στοιχείου ταυτότητας μετά την καταβολή των αναλογούντων τελών.
5. Έχουν ισχύ όση και η διάρκεια της αγοράς για την οποία χορηγούνται.
6. Αφορούν αποκλειστικά την έκθεση και πώληση συγκεκριμένων ειδών που έχουν δηλωθεί επί της αιτήσεως συμμετοχής και είναι στο πλαίσιο της δηλωμένης προς τη ΔΟΥ δραστηριότητας του αιτούντα.
7. Οι άδειες θα αναρτώνται σε εμφανές σημείο σε κάθε λυόμενη κατασκευή.
8. Σε περίπτωση που δεν υπάρχει άδεια επιβάλλεται χρηματικό πρόστιμο.

**Άρθρο 8ο**

**Καταβαλλόμενα τέλη**

Για την έκδοση της άδειας – έγκρισης συμμετοχής απαιτείται η προηγούμενη καταβολή του αντίστοιχου τέλους, το οποίο ορίζεται και για τις δύο (2) ημέρες σε πενήντα (50,00) ευρώ ανά θέση για θέσεις με μήκος 3μ., εκατό (100,00) ευρώ για θέσεις με μήκος 6μ., εκατόν πενήντα (150,00) ευρώ για θέσεις με μήκος 9μ. και θα αναγράφεται στη σχετική προκήρυξη του δήμου για τη συμμετοχή των ενδιαφερομένων.

Μετά τη διαδικασία επιλογής των συμμετεχόντων, την έκδοση των καταλόγων και προκειμένου να εκδοθεί η αντίστοιχη έγκριση συμμετοχής, καταβάλλονται - εντός τριών εργάσιμων ημερών από την ημερομηνία ανάρτησης των καταλόγων - τα αναλογούντα τέλη είτε στο Ταμείο του Δήμου Παρανεστίου, είτε σε Τραπεζικό Λογαριασμό του Δήμου (όπου πρέπει να αναγράφονται η αιτιολογία και τα πλήρη στοιχεία του αιτούντα – ονοματεπώνυμο και Α.Φ.Μ.).

Σε περίπτωση που κάποιος από τους ενδιαφερόμενους μετά την έκδοση της έγκρισης συμμετοχής δεν συμμετάσχει στην εμποροπανήγυρη, χωρίς την υπαιτιότητα του Δήμου, δεν δικαιούται επιστροφής του καταβληθέντος τέλους.

Επιπλέον, σύμφωνα με τις διατάξεις του άρθρου 285 του Ν. 3463/2006, απαραίτητη προϋπόθεση της έκδοσης έγκρισης συμμετοχής είναι η μη ύπαρξη εις βάρος του ενδιαφερόμενου, βεβαιωμένων ληξιπρόθεσμων οφειλών προς τον Δήμο, με εξαίρεση τις περιπτώσεις εκκρεμοδικίας και του διακανονισμού καταβολής αυτών, σύμφωνα με την ισχύουσα νομοθεσία.

Σε περίπτωση που ο ενδιαφερόμενος δεν προσέλθει για την έκδοση της έγκρισης συμμετοχής του η κενή θέση που θα προκύψει δύναται να παραχωρηθεί με σειρά προτεραιότητας (Αριθμός Πρωτοκόλλου) βάσει σχετικής νέας αίτησης, ως εξής:

1. στον αιτούντα που δεν του χορηγήθηκε θέση και έγκριση συμμετοχής λόγω υπεράριθμων αιτήσεων και

2. σε περίπτωση εξαντλήσεως ή ελλείψει της ανωτέρω κατηγορίας, σε αιτούντα που του παραχωρήθηκε θέση και επιθυμεί τη βελτίωση-αλλαγή της.

**Άρθρο 9ο**

**Γενικοί κανόνες λειτουργίας**

1. Η Δ/νση Τεχνικών Υπηρεσιών και Περιβάλλοντος του Δήμου είναι υπεύθυνη για τη χάραξη - διαγράμμιση και αρίθμηση των θέσεων επί των παραχωρούμενων κοινόχρηστων χώρων (πεζοδρομίων ή και τμήματος του οδοστρώματος) για το πανηγύρι με κατάλληλο ανεξίτηλο χρώμα φροντίζοντας πριν την έναρξη της αγοράς για τη συντήρηση και ευκρίνεια της διαγράμμισης και αρίθμησης.
2. Στις οδούς, όπου θα πραγματοποιείται η αγορά, θα γίνεται ενημέρωση τουλάχιστον τρεις μέρες νωρίτερα με την τοποθέτηση σημειωμάτων προκειμένου να απομακρυνθούν τα οχήματα που εμποδίζουν την ομαλή διεξαγωγή της.
3. Ενημερώνεται το Αστυνομικό Τμήμα Δοξάτου προκειμένου να παρέχει την συνδρομή του για την ομαλή διεξαγωγή της εμποροπανήγυρης.
4. Την αποκομιδή των απορριμμάτων από το χώρο της εμποροπανήγυρης κατά τη διάρκεια και μετά το τέλος αυτής αναλαμβάνει η αρμόδια υπηρεσία του Δήμου.
5. Οι πωλητές υποχρεούνται να μεριμνούν για την καθαριότητα του χώρου που χρησιμοποιούν και να διευκολύνουν την υπηρεσία καθαριότητας του Δήμου στο έργο της. Η μέριμνα για την καθαριότητα του χώρου περιλαμβάνει την άμεση και συνεχή αποκομιδή των απορριμμάτων. Επίσης, οφείλουν να συμμορφώνονται με τις διατάξεις των Νόμων, Π.Δ., Εγκυκλίων και Οδηγιών όπως ισχύουν κάθε φορά, καθώς και με τις διατάξεις του παρόντος Κανονισμού.
6. Οι πωλητές υποχρεούνται να διαθέτουν πρόσφατα αναγομωμένο πυροσβεστήρα.
7. Ο Δήμος δεν φέρει καμία ευθύνη σε περίπτωση που προκληθεί πυρκαγιά στον χώρο της εμποροπανήγυρης από οποιαδήποτε αιτία. Η ευθύνη βαρύνει αποκλειστικά τους ίδιους τους συμμετέχοντες στην εμποροπανήγυρη.
8. Ο Δήμος δεν φέρει καμία ευθύνη για τη φύλαξη εμπορευμάτων ή προϊόντων που θα εγκαταστήσουν οι συμμετέχοντες στην εμποροπανήγυρη στον χώρο που θα τους διατεθεί. Η ευθύνη βαρύνει αποκλειστικά τους ίδιους τους συμμετέχοντες στην εμποροπανήγυρη.
9. Η συνεργασία με τις αρμόδιες υπηρεσίες του Δήμου Παρανεστίου, η συγκέντρωση των προβλεπόμενων δικαιολογητικών, η έγκαιρη υποβολή τους στην αρμόδια υπηρεσία του Δήμου, η καταβολή των προβλεπόμενων τελών, αποτελούν υποχρεώσεις όσων επιθυμούν να συμμετάσχουν στις Εμποροπανηγύρεις και να εξασφαλίσουν τη σχετική έγκριση συμμετοχής.
10. Η παραλαβή των προβλεπόμενων δικαιολογητικών για τη χορήγηση των εγκρίσεων συμμετοχής στις εμποροπανηγύρεις, η κατανομή των θέσεων, η έκδοση των εγκρίσεων συμμετοχής, η τήρηση των σχετικών φακέλων σε ειδικό για το σκοπό αυτό αρχείο, η παροχή κάθε δυνατής βοήθειας σε αυτούς που επιθυμούν να συμμετάσχουν αλλά και στους συμμετέχοντες στην εμποροπανήγυρη και η έγκαιρη πληροφόρηση των ενδιαφερομένων σε θέματα που τους αφορούν, αποτελούν υποχρεώσεις του Δήμου.
11. Οι κάτοχοι έγκρισης συμμετοχής στις εμποροπανηγύρεις πρέπει να πληρούν τους όρους και τις προϋποθέσεις που προβλέπει ο Ν. 4849/2021 *ΦΕΚ 207/Α’/5.11.2021) «Αναμόρφωση και εκσυγχρονισμός του ρυθμιστικού πλαισίου οργάνωσης και λειτουργίας του υπαίθριου εμπορίου, ρυθμίσεις για την άσκηση ψυχαγωγικών δραστηριοτήτων και την απλούστευση πλαισίου δραστηριοτήτων στην εκπαίδευση, βελτιώσεις στην επιμελητηριακή νομοθεσία, άλλες διατάξεις του Υπουργείου Ανάπτυξης και Επενδύσεων και λοιπές επείγουσες διατάξεις.»,* να περιορίζονται στο χώρο που τους ορίζει ο Δήμος και να μην δημιουργούν προβλήματα σε βάρος του περιβάλλοντος και των περιοίκων.
12. Οι πωλητές θα τηρούν τα υγειονομικά πρωτόκολλα όπως κάθε φορά ισχύουν.
13. Η ισχύς του κανονισμού αυτού είναι υποχρεωτική για όλους τους συμμετέχοντες. Περιπτώσεις που τυχόν προκύψουν και δεν αναφέρονται θα καλύπτονται από τους σχετικούς Νομούς, Διατάγματα και Υπουργικές Αποφάσεις.

**Άρθρο 10ο**

**Κυρώσεις**

Σε περίπτωση παράβασης οποιουδήποτε εκ των όρων του Κανονισμού Λειτουργίας παρέχεται στον Δήμο το δικαίωμα:

1. να αποκλείει τον παραβάτη από το δικαίωμα συμμετοχής για μία ή περισσότερες χρονιές,
2. να προβεί σε κάθε νόμιμο μέτρο προκειμένου να διασφαλιστούν τα δημοτικά συμφέροντα.

Η συμμετοχή στην παρούσα βραχυχρόνια αγορά συνεπάγεται και τη ρητή, πλήρη και ανεπιφύλακτη αποδοχή όλων των όρων του παρόντος Κανονισμού

**Άρθρο 11ο**

**Ισχύς Κανονισμού**

Η ισχύς του κανονισμού αυτού αρχίζει με την έγκριση του από το Δημοτικό Συμβούλιο.

Επισυνάπτεται το σχετικό τοπογραφικό διάγραμμα, που συνέταξε η Διεύθυνση Τεχνικών Υπηρεσιών και Περιβάλλοντος του Δήμου Παρανεστίου.

Η αρμόδια υπάλληλος

Παπαδοπούλου Ιφιγένεια